Ingen pågrepet etter skyting i Oppegård
Det opplyser operasjonsleder Per Håvard Aas til VG søndag morgen.Politiet igangsatte en væpnet leteaksjon lørdag, etter at de fikk melding klokken 16.15 om en skyteepisode i Sætreskogveien i Oppegård . En mann som hadde blitt skutt i beinet, ble fraktet til Ullevål sykehus med luftambulanse. Mannen er alvorlig, men ikke livstruende skadet. Tilstanden hans er stabil.Lørdag kveld avsluttet politiet søket i nærområdet etter den mistenkte gjerningspersonen, men fortsatte andre steder. Politiet opprettholdt også sperringene utenfor adressen der skytingen skjedde, og foretok åstedsundersøkelser. – Søket pågikk i går kveld og i natt, og fortsetter i dag. I går arbeidet vi med kriminaltekniske undersøkelser, vitneavhør og rundspørring, sier politiadvokat Åsmund Yli til VG søndag.Den mistenkte gjerningspersonen er rundt 50 år gammel, 180 centimeter høy, lys i huden og skallet. Han var lørdag iført beige bukse, hvit singlet og har tatoveringer. – Politiet jakter etter en navngitt person, sier Yli. – Hvilken relasjon er det mellom gjerningsmannen og den skadde? – Vi kan ikke si så mye om det på nåværende tidspunkt, all den tid vi ikke har fått tak i gjerningsmannen, men etterforskning viser at det er en relasjon mellom de to, sier han. På spørsmål om politiet tror gjerningsmannen fortsatt er bevæpnet, og om de anser han som farlig for publikum, svarer Yli: – Det er vanskelig å si noe om han fortsatt er bevæpnet, men vår vurdering er at han ikke er farlig for omverdenen.Innsatsleder Einar Hammer opplyser overfor TV 2 at skytingen fant sted etter en krangel. – Vi har dannet oss et bilde av hendelsesforløpet, og vet at det har vært en form for foranledning, men det er for tidlig å gå ut med disse opplysningene, sier politiadvokat Yli.
En mann er alvorlig skadet etter at han ble skutt i låret i Oppegård i Akershus lørdag ettermiddag. Gjerningsmannen er fortsatt på frifot.